## Zakon o javnom priopćavanju

### NN 83/1996 (8.10.1996.), Zakon o javnom priopćavanju

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske,
donosim

## ODLUKU

### O PROGLAŠENJU ZAKONA O JAVNOM PRIOPĆAVANJU

Proglašavam Zakon o javnom priopćavanju, koji je donio Zastupnički
dom Sabora Republike Hrvatske na sjednici 2. listopada 1996.

Broj: 01-96-1667/1 Zagreb, 7. listopada 1996.

Predsjednik Republike Hrvatske dr. Franjo Tuđman, v. r.

## **ZAKON**

## **O JAVNOM PRIOPĆAVANJU**

I. OPĆE ODREDBE

***Sadržaj***

Članak 1.

Ovim Zakonom uređuju se pretpostavke za ostvarivanje načela slobode
tiska i drugih sredstava javnoga priopćavanja, pravo novinara i drugih
sudionika u javnome priopćavanju na slobodu izvješćivanja i pristupa informaciji
i druga prava ovih osoba, te njihova odgovornost za objavljene informacije,
naknada štete učinjene objavljenom informacijom, objavljivanje priopćenja
i ispravka informacije.

***Određenje pojmova***

Članak 2.

(1) Djelatnosti javnoga priopćavanja, u smislu ovoga Zakona, su djelatnosti
izdavanja novina i drugih povremenih izdanja, djelatnosti proizvodnje i
emitiranja radijskoga i televizijskoga programa i djelatnost novinskih
agencija.

(2) Javno priopćavanje ostvaruje se posredstvom javnih glasila.

(3) Javna glasila su tisak, radio, televizija, programi novinskih agencija
i druga javna glasila te elektronički mediji.

(4) Tisak su novine i druga povremena izdanja koja izlaze u razmacima
od najviše šest mjeseci, a u nakladi većoj od 500 primjeraka.

(5) Tiskano djelo naklada kojega je manja od 500 primjeraka, a izlazi
povremeno, smatrat će se tiskom ako je namijenjeno raspačavanju.

(6) Druga javna glasila su plakati, letci, slikovni prikazi s tekstom
ili bez njega i druga izdanja umnožena bilo kojim mehaničkim, kemijskim
ili elektroničkim postupkom, filmovi, videokasete, nosači zvuka i druga
glasila koja sadrže obavijesti o nekom događaju, pojavi, osobi, predmetu
ili djelatnosti.

(7) Intervju je razgovor i izjava u pisanome ili usmenome obliku, namijenjen
objavljivanju u javnome glasilu.

(8) Autorizacija je odobrenje za objavljivanje dano u pisanome obliku
ili u usmenome obliku, ako postoji tonski zapis o usmenoj autorizaciji.

(9) Informacija je podatak, tekst, fotografija, crtež, karikatura, film,
usmeno izvješće ili drugi prilog objavljen u javnome glasilu.

(10) Privatnost je osobni i obiteljski život. Pravo na poštivanje privatnosti
razumijeva, prije svega, pravo na život po vlastitom izboru i opredjeljenju.
Odnosi se na privatni, obiteljski i kućni život, fizički i moralni integritet,
čast i ugled, na neobjavljivanje nepotrebnih i neugodnih podataka i neovlašteno
objavljivanje privatnih fotografija, na zaštitu od špijunaže i neopravdanih
ili neprihvatljivih indiskrecija, na zaštitu od zlonamjernoga korištenja
privatnih razgovora, na zaštitu od širenja informacija priopćenih ili primljenih
od pojedinca u povjerenju.

(11) Nakladnik je fizička ili pravna osoba koja izdaje javno glasilo.

(12) Novinski nakladnik je fizička ili pravna osoba koja izdaje tisak.

***Sloboda javnoga priopćavanja***

Članak 3.

(1) Jamči se sloboda javnoga priopćavanja.

(2) Sloboda javnoga priopćavanja obuhvaća osobito slobodu izražavanja
misli, slobodu prikupljanja, istraživanja, objavljivanja i širenja informacija,
slobodu tiskanja i raspačavanja tiska i drugih javnih glasila, te proizvodnje
i emitiranja radijskoga i televizijskoga programa, slobodu primanja ideja
i informacija, kao i slobodu osnivanja pravnih osoba za obavljanje djelatnosti
javnoga priopćavanja.

(3) Izdavanjem tiska, proizvodnjom i emitiranjem radijskoga i televizijskoga
programa te izdavanjem drugih javnih glasila mogu se baviti fizičke i pravne
osobe, sukladno uvjetima propisanim Zakonom o telekomunikacijama ("Narodne
novine" br. 53/94.), Zakonom o Hrvatskoj radioteleviziji ("Narodne novine",
br. 43/92. i 24/96.) i Zakonom o izdavačkoj djelatnosti ("Narodne novine",
br. 28/83. i 26/93.).

***Zabrana ograničavanja slobode javnoga priopćavanja***

Članak 4.

(1) Nitko nema pravo prisilom ili zlouporabom položaja utjecati na sadržaj
i tijek javnoga priopćavanja, ni na bilo koji drugi način nezakonito ograničavati
slobodu javnoga priopćavanja.

(2) O povredama slobode javnoga priopćavanja odlučuje sud.

***Dostupnost izvorima informacija***

Članak 5.

(1) Informacije o posjedu tijela zakonodavne, izvršne i sudbene vlasti
i pravnih osoba koje imaju javne ovlasti te tijela jedinica lokalne samouprave
i uprave (u daljnjem tekstu: tijela javne vlasti) dostupne su novinarima
pod jednakim uvjetima, u skladu s propisima o radu tih tijela.

(2) Ovlaštena osoba u tijelu javne vlasti dužna je u primjerenom roku
novinarima dati informacije iz djelokruga toga tijela.

(3) Ovlaštena osoba u tijelu javne vlasti neće dati informaciju koja
je radi zaštite javnih interesa zakonom ili drugim propisom utvrđena državnom
ili vojnom tajnom.

(4) Ako odbije dati informaciju, ovlaštena osoba u tijelu javne vlasti
mora pisano ili usmeno obrazložiti razloge odbijanja.

(5) U slučaju iz stavka 4. ovoga članka novinar ima pravo podnijeti
žalbu tijelu određenom posebnim zakonom.

(6) Ovlaštena osoba u tijelu javne vlasti odgovorna je za točnost i
potpunost danih informacija.

***Zaštita privatnosti***

Članak 6.

(1) Svaka osoba ima pravo na zaštitu privatnosti, dostojanstva, ugleda
i časti.

(2) Javne osobe imaju pravo na zaštitu privatnosti, osim u slučajevima
koji su u svezi s njihovim javnim životom.

(3) Ne može se na jednaka prava glede zaštite privatnosti pozivati osoba
koja svojim izjavama, ponašanjem i drugim djelima u svezi s njezinim osobnim
ili obiteljskim životom sama privlači pozornost javnosti.

***Obveze države***

Članak 7.

(1) Država će poticati raznovrsnost tiska, radija, televizije i drugih
javnih glasila.

(2) Odluke o novčanoj pomoći tisku, radiju, televiziji i drugim javnim
glasilima radi ostvarenja zadaće iz stavka 1. ovoga članka su javne.

(3) Država će, sukladno uvjetima propisanim posebnim zakonom, materijalno
pomagati izdavanje tiska i drugih javnih glasila te proizvodnju i emitiranje
programa radijskih i televizijskih programa u jeziku i pismu etničkih i
nacionalnih zajednica ili manjina te osigurati uvjete za izdavanje sredstava
javnoga priopćavanja namijenjenih izvješćivanju osoba s posebnim potrebama,
kao i pripadnika drugih društvenih i kulturnih skupina.

II. PRAVA I OBVEZE NOVINARA

***Statut javnoga glasila***

Članak 8.

(1) Odnosi između novinara, glavnoga urednika i nakladnika te njihova
međusobna prava i obveze utvrđuju se statutom pravne osobe koja obavlja
djelatnost javnoga priopćavanja.

(2) Statutom se utvrđuje osobito način sudjelovanja novinara u postupku
imenovanja i razrješenja glavnoga urednika te sloboda rada i odgovornost
novinara.

(3) Statut donose nakladnik i predstavnik novinara uz prethodnu suglasnost
većine ukupnoga broja novinara javnoga glasila. Novinari biraju svojega
predstavnika većinom glasova.

(4) Načela statuta mogu se utvrditi kolektivnim ugovorom.

(5) Ako nakladnik i predstavnik novinara ne potpišu statut u roku od
šest mjeseci od početka izdavanja, odnosno rada javnoga glasila, nakladnik
i predstavnik novinara mogu zatražiti da statut donese arbitraža sastavljena
od predstavnika Udruge nakladnika i Hrvatskoga novinarskog društva.

(6) Ministar kulture donijet će pravilnik kojim će se utvrditi sastav
i postupak arbitraže iz stavka 5. ovoga članka.

***Pravo novinara na izražavanje stajališta***

Članak 9.

(1) Novinar ima pravo izražavati stajalište o svim događajima, pojavama,
osobama, predmetima i djelatnostima.

(2) Novinaru se ne može otkazati ugovor o radu, umanjiti plaća ili izmijeniti
položaj u uredništvu zbog iznošenja stajališta u skladu sa stavkom 1. ovoga
članka.

***Pravo novinara da odbije izvršiti nalog***

Članak 10.

(1) Novinar ima pravo odbiti napisati, odnosno pripremiti, ili sudjelovati
u oblikovanju priloga kojega se sadržaj protivi pravilima novinarskoga
zanimanja i etike.

(2) Stavak 1. ovoga članka ne odnosi se na tehničko-redaktorsku obradu
priloga.

(3) Ako novinar odbije izvršiti nalog jer bi izvršenjem naloga kršio
pravila novinarskoga zanimanja, poslodavac mu ne može otkazati ugovor o
radu, umanjiti plaću ili izmijeniti položaj u uredništvu.

***Zaštita ugleda autora***

Članak 11.

(1) Prilog kojega je smisao promijenjen u postupku uredničke obrade
ne smije se objaviti pod imenom autora bez njegova pristanka.

(2) Za prilog objavljen suprotno stavku 1. ovoga članka odgovara glavni
urednik.

(3) Ako je prilogom objavljenim suprotno stavku 2. ovoga članka povrijeđen
ugled autora, autor može zahtijevati naknadu štete.

(4) Stavak 1. ovoga članka vrijedi i za pseudonim kojim se služi pojedini
autor.

***Zaštita izvora informacije***

Članak 12.

(1) Novinar nije dužan tijelu javne vlasti dati podatke o izvoru objavljene
informacije ili informacije koju namjerava objaviti.

(2) Pravo novinara iz stavka 1. ovoga članka odnosi se i na urednike,
tiskare, autore knjiga i autore objavljenih priloga koji nisu novinari.

III. OBVEZE JAVNIH GLASILA

***Obveza objavljivanja točnih, cjelovitih i pravodobnih
informacija***

Članak 13.

(1) Javna glasila dužna su objavljivati točne, cjelovite i pravodobne
informacije, poštujući pravo javnosti da bude upoznata o događajima, pojavama,
osobama, predmetima ili djelatnostima, kao i druga pravila novinarskoga
zanimanja i etike.

(2) Javna glasila dužna su poštovati privatnost, dostojanstvo, ugled
i čast građana, a poglavito djece, mladeži i obitelji.

(3) Zabranjeno je objavljivati informacije prikupljene na nezakonit
način (prislušnim uređajima, skrivenim kamerama, krađom, protupravnom uporabom
sredstava automatske obrade podataka i slično) te informacije koje su zakonom
određene državnom ili vojnom tajnom.

***Glavni urednik***

Članak 14.

(1) Novine i druga povremena izdanja, radijske i televizijske postaje,
te programi novinskih agencija moraju imati glavnoga urednika.

(2) Glavni urednik odgovoran je, u skladu sa zakonom, za sve objavljene
informacije.

(3) Odgovornost glavnoga urednika iz stavka 2. ovoga članka odnosi se
i na uredničku obradu objavljene informacije (izbor naslova, podnaslova,
teksta ispod fotografije i slično).

***Uvjeti za imenovanje glavnoga urednika***

Članak 15.

(1) Glavnim urednikom može biti imenovana osoba koja osim općih uvjeta
predviđenih zakonom ispunjava i sljedeće posebne uvjete:

1. da je hrvatski državljanin,

2. da ima prebivalište na teritoriju Republike Hrvatske.

(2) Glavnim urednikom ne može biti imenovana osoba koja ima imunitet
od kaznene odgovornosti.

***Naznaka izvora informacije koja se prenosi***

Članak 16.

Uz informacije koje se prenose iz drugih domaćih i inozemnih javnih
glasila mora biti naznačeno glasilo iz kojega se informacija prenosi.

***Zabrana izlaganja pornografskih tiskovina***

Članak 17.

(1) Zabranjena je promidžba i javno izlaganje tiskovina s naslovnicama
pornografskoga sadržaja.

(2) Tiskovine s naslovnicama pornografskoga sadržaja koje se javno izlažu
oduzet će se bez naknade na temelju rješenja Ministarstava unutarnjih poslova.

(3) Zabrana iz stavka 1. ovoga članka ne odnosi se na prodaju u posebnim
prodavaonicama.

(4) Protiv rješenja iz stavka 2. ovoga članka može se pokrenuti upravni
spor.

IV. OBVEZE NAKLADNIKA

***Prijava tiska***

Članak 18.

(1) Nakladnik je dužan prije početka izdavanja novina ili drugoga javnoga
glasila prijaviti te novine ili pak drugo javno glasilo državnome tijelu
koje obavlja upravne poslove iz područja javnoga priopćavanja.

(2) Prijava novina ili drugoga javnog glasila treba sadržavati ove podatke:

1. tvrtku i sjedište, odnosno ime, prezime i prebivalište nakladnika,

2. naziv novina ili drugoga javnog glasila,

3. sadržajnu posebnost (politika, gospodarstvo, kultura, šport i drugo),

4. jezik, pismo i periodiku izdavanja,

5. planiranu prosječnu nakladu,

6. tvrtku i sjedište, odnosno ime, prezime i prebivalište tiskara,

7. ime, prezime i prebivalište glavnoga urednika.

(3) Prijavi iz stavka 2. ovoga članka prilaže se izvadak iz sudskoga
registra nakladnika.

(4) Državno tijelo koje obavlja upravne poslove iz područja javnoga
priopćavanja ne smije odbiti izdati nakladniku potvrdu o prijavi novina
ili drugoga javnoga glasila ako prijava sadrži sve podatke iz stavka 2.
ovoga članka.

(5) Državno tijelo koje obavlja upravne poslove iz područja javnoga
priopćavanja dužno je potvrdu iz stavka 4. ovoga članka izdati u roku od
tri dana od dana primitka prijave, ako prijava sadrži sve podatke iz stavka
2. ovoga članka, ili u istom roku pozvati nakladnika da prijavu dopuni.

(6) Ako državno tijelo koje obavlja upravne poslove iz područja javnoga
priopćavanja ne postupi sukladno stavku 5. ovoga članka, smatra se da je
izdana potvrda o prijavi novina ili drugoga javnog glasila.

(7) Nakladnik je dužan državnome tijelu koje obavlja upravne poslove
iz područja javnoga priopćavanja prijaviti svaku promjenu podataka navedenih
u prijavi novina ili drugoga javnog glasila u roku od osam dana od dana
nastanka promjene.

(8) Nakladnik je dužan državno tijelo koje obavlja upravne poslove iz
područja javnoga priopćavanja obavijestiti o odluci o prestanku izdavanja
novina ili drugoga javnog glasila trideset dana prije prestanka izdavanja
tih novina, odnosno drugoga javnog glasila.

(9) Ako u razdoblju dužem od šest mjeseci od dana podnošenja prijave,
odnosno od dana izdavanja posljednjega broja, nakladnik ne izda novi broj
novina ili drugoga javnog glasila, smatrat će se da je odustao od izdavanja
tih novina ili drugoga javnog glasila.

(10) Obveze nakladnika iz ovoga članka odgovarajuće se primjenjuju i
na programe novinskih agencija.

***Javnost vlasništva***

Članak 19.

(1) Pravne osobe koje obavljaju djelatnost javnoga priopćavanja dužne
su početkom svake kalendarske godine državnome tijelu, koje obavlja upravne
poslove iz područja javnoga priopćavanja, dostaviti podatke o tvrtki i
sjedištu, odnosno imenu, prezimenu i prebivalištu osoba koje drže deset
i više postotaka dionica ili udjela u toj osobi, s podatkom o postotku
dionica ili udjela.

(2) Državno tijelo koje obavlja upravne poslove iz područja javnoga
priopćavanja podatke iz stavka 1. ovoga članka objavljuje u "Narodnim novinama".

***Impresum***

Članak 20.

(1) Na svakome primjerku tiska moraju biti otisnuti: tvrtka i sjedište,
odnosno ime, prezime i prebivalište novinskoga nakladnika; ime i prezime
direktora novinskoga nakladnika i glavnoga urednika; tvrtka i sjedište,
odnosno ime, prezime i prebivalište tiskara te mjesto i datum tiskanja.

(2) Na svakome primjerku drugoga tiskanoga javnog glasila moraju biti
otisnuti: tvrtka i sjedište, odnosno ime, prezime i prebivalište nakladnika
i tiskara, ili pravne ili fizičke osobe koja je tiskovinu izradila i umnožila
nekim drugim mehaničkim, kemijskim, elektroničkim ili drugim postupkom,
visina naklade te mjesto i datum tiskanja, odnosno umnožavanja.

***Obveza dostavljanja tiska***

Članak 21.

Tiskar, odnosno nakladnik ako tisak, tiskano djelo i druga javna glasila,
nisu tiskana na području Republike Hrvatske, dužan je četiri primjerka
tiska, tiskanog djela i drugoga javnog glasila, dostaviti Nacionalnoj i
sveučilišnoj knjižnici.

V. ODGOVORNOST ZA ŠTETU

***Odgovornost za štetu***

Članak 22.

(1) Nakladnik koji informacijom objavljenom u javnome glasilu prouzroči
drugome štetu dužan ju je naknaditi.

(2) Šteta je umanjenje nečije imovine ili spriječavanje njezina povećanja
(materijalna šteta) te nanošenje drugome fizičkoga ili psihičkoga bola
ili straha (nematerijalna šteta).

(3) Materijalna šteta naknađuje se uspostavom stanja koje je bilo prije
nego je šteta nastala, odnosno isplatom naknade u novcu ako uspostava prijašnjega
stanja nije moguća ili ne otklanja štetu potpuno, sukladno općim propisima
obveznoga prava.

(4) Nematerijalna šteta naknađuje se ispravljanjem netočne informacije,
objavljivanjem ispravka informacije i isprikom te isplatom pravične novčane
naknade za pretrpljene bolove i strah, ako jakost i trajanje bolova i straha
to opravdavaju, sukladno općim propisima obveznoga prava.

(5) Nematerijalnu štetu dužan je naknaditi nakladnik koji informacijom
o osobnom ili obiteljskom životu, ili nekom drugom informacijom objavljenom
u javnome glasilu povrijedi privatnost, dostojanstvo, ugled, čast ili koje
drugo Ustavom ili zakonom zaštićeno pravo osobe.

(6) Ako osoba na koju se informacija odnosi nije živa, sud može dosuditi
naknadu štete djeci, posvojeniku, bračnom drugu ili roditeljima za njihove
duševne bolove i strah, a braći i sestrama ako je između njih i umrloga
postojala trajnija životna zajednica.

(7) Pri odlučivanju o visini naknade nematerijalne štete sud će voditi
računa o stupnju odgovornosti nakladnika, značenju povrijeđenoga dobra
i jakosti pretrpljene boli ili straha, cilju koji se naknadom želi postići,
nakladi, odnosno broju slušatelja ili gledatelja na području koje svojim
programom pokriva radijska ili televizijska postaja koja je objavila informaciju
kojom je šteta učinjena, nastojanju nakladnika da drugim sredstvima naknadi
učinjenu štetu te drugim okolnostima slučaja ali i o tome da se njome ne
pogoduje težnjama koje nisu spojive s njezinom prirodom i društvenom svrhom.

***Oslobođenje nakladnika od odgovornosti za naknadu štete***

Članak 23.

(1) Nakladnik se oslobađa odgovornosti za naknadu štete:

1. ako je informacija kojom je šteta učinjena točno i potpuno izvješće
s rasprave na sjednici tijela javne vlasti ili javnome skupu, ili je prenesena
iz isprave pribavljene od tijela javne vlasti, a njezin smisao nije promijenjen
uredničkom obradom,

2. ako je informacija kojom je šteta učinjena autorizirani intervju,

3. - ako se informacija kojom je šteta učinjena temelji na istinitim
činjenicama, ili

- na činjenicama za koje je autor imao osnovani razlog povjerovati da
su istinite i poduzeo je sve potrebite mjere za provjeru njihove istinitosti
a postojalo je opravdano zanimanje javnosti za objavu te informacije i
ako je postupano u dobroj vjeri,

4. ako je informacija kojom je šteta učinjena fotografija oštećenika
snimljena na javnome mjestu ili fotografija oštećenika snimljena uz njegovo
znanje i pristanak radi objavljivanja, a oštećenik nije zabranio objavljivanje,
odnosno ograničio pravo autora fotografije na iskorištavanje djela,

5. ako je informacija kojom je šteta učinjena istinita, a iz okolnosti
slučaja proizlazi da je novinar sa sigurnošću mogao zaključiti da se oštećenik
slaže s njezinim objavljivanjem,

6. ako se sporne informacije odnose na vrijednosne sudove autora čije
je objavljivanje bilo u javnom interesu i ako su te informacije dane u
dobroj vjeri.

(2) Postojanje pretpostavki odgovornosti za štetu iz članka 22. ovoga
Zakona dokazuje tužitelj, a postojanje pretpostavki za oslobođenje od odgovornosti
za štetu iz stavka 1. ovoga članka, dokazuje tuženik.

(3) Ako je informacija autorizirana, a pojedini dijelovi sadrže očevidne
uvrede ili klevete, autorizacija ne isključuje i solidarnu odgovornost
nakladnika i glavnoga urednika javnoga glasila, ako nisu postupali u dobroj
vjeri.

(4) Stavak 1. ovoga članka ne odnosi se na osobne podatke tajnost kojih
je propisana zakonom, informacije o maloljetnim osobama te informacije
prikupljene na nezakonit način.

***Sud općemjesnoga djelokruga***

Članak 24.

U sporovima zbog naknade štete tužba se može podnijeti sudu općemjesnoga
djelokruga, sudu na čijem području tužitelj ima sjedište, prebivalište
ili boravište, ili sudu na čijem je području štetna radnja učinjena.

***Postupanje suda***

Članak 25.

(1) Sporovi o naknadi štete rješavaju se po hitnom postupku.

(2) U sporovima zbog naknade štete prvo ročište za glavnu raspravu mora
se održati u roku od osam dana od dana kad je tužba primljena u sudu.

(3) O žalbi protiv odluke suda prvoga stupnja sud drugoga stupnja dužan
je donijeti odluku u roku od trideset dana od dana primitka žalbe.

(4) U žalbi protiv presude donesene u prvostupanjskom postupku mogu
se iznositi nove činjenice i predlagati novi dokazi samo ako žalitelj učini
vjerojatnim da ih bez svoje krivnje nije mogao iznijeti, odnosno predložiti
do zaključenja glavne rasprave.

(5) Predsjednik vijeća suda prvoga stupnja prema potrebi će, sam ili
na zahtjev suca izvjestitelja suda drugoga stupnja, provesti izviđaj radi
provjere istinitosti navoda žalitelja iz stavka 4. ovoga članka.

***Rok za podnošenje tužbe***

Članak 26.

Tužba radi naknade štete može se podići najkasnije u roku od šest mjeseci
od dana objave informacije kojom je šteta prouzročena.

***Odgovornost izvora informacije za štetu***

Članak 27.

(1) Ako je izvor informacije kojom je učinjena šteta iz članka 22. ovoga
Zakona novinska agencija, drugo javno glasilo ili tijelo javne vlasti,
a smisao dobivene informacije nije promijenjen uredničkom obradom, za štetu
su solidarno odgovorni nakladnik i izvor informacije.

(2) Nakladnik ima pravo od izvora informacije zahtijevati naknadu isplaćenoga
iznosa.

(3) Pravo iz stavka 2. ovoga članka zastarijeva u roku od šest mjeseci
od dana isplaćene naknade štete.

***Odgovornost autora i glavnoga urednika za naknadu isplaćenoga
iznosa***

Članak 28.

(1) Ako je štetu iz članka 22. ovoga Zakona autor informacije ili glavni
urednik prouzročio namjerno ili zbog grube nepažnje, nakladnik ima pravo
od autora, odnosno glavnoga urednika zahtijevati naknadu isplaćenoga iznosa.

(2) Pravo iz stavka 1. ovoga članka zastarijeva u roku od šest mjeseci
od dana isplaćene naknade štete.

***Obveza objave presude***

Članak 29.

Nakladnik je dužan u prvome sljedećem broju novina ili druge povremene
tiskovine, odnosno u prvoj emisiji radija ili televizije objaviti bez komentara
cijelu pravomoćnu presudu kojom je osuđen na naknadu štete.

VI. OBJAVLJIVANJE PRIOPĆENJA I ISPRAVKA

***Objavljivanje priopćenja***

Članak 30.

(1) Novine i druga povremena izdanja te radijske i televizijske postaje
obvezne su na zahtjev tijela javne vlasti objaviti, bez naknade, priopćenje
o izvanrednim okolnostima, a osobito o opasnostima za život i zdravlje
ljudi, sigurnost zemlje, javni red i mir.

(2) Obveza iz stavka 1. ovoga članka odgovarajuće se primjenjuje i na
programe novinskih agencija.

***Objavljivanje ispravka***

Članak 31.

(1) Novine i druga povremena izdanja te radijske i televizijske postaje
dužne su objaviti ispravak objavljene informacije.

(2) Pravo na objavljivanje ispravka informacije ima fizička ili pravna
osoba čije je dostojanstvo, ugled i čast, neko drugo pravo ili interes
povrijeđeno netočnom ili nepotpunom informacijom, a ako su ta prava ili
interesi povrijeđeni uvredljivom informacijom fizička ili pravna osoba
ima pravo odgovora na objavljenu uvredljivu informaciju.

(3) Ako je osoba na koju se odnosi informacija umrla, pravo na objavljivanje
ispravka i pravo odgovora imaju njezina djeca, posvojenik, bračni drug,
roditelji, braća i sestre, ili pravna osoba ako se informacija odnosi na
djelatnost pokojnika u svezi s tom pravnom osobom.

***Čuvanje tonskih i videozapisa***

Članak 32.

Radijske i televizisjke postaje dužne su čuvati tonske i video-zapise
sukladno odredbama posebnoga zakona.

***Obveza podnositelja ispravka***

Članak 33.

Podnositelj ispravka dužan je u ispravku navesti podatke o informaciji
na koju se ispravak odnosi.

***Kad glavni urednik nije dužan objaviti ispravak***

Članak 34.

Glavni urednik nije dužan objaviti ispravak informacije:

1) ako je informacija istinita,

2) ako podnositelj ispravka nije naveo, a nije očito na koju se informaciju
ispravak odnosi,

3) ako ispravak nije potpisala ovlaštena osoba,

4) ako je ispravak podnesen nakon trideset dana od dana objavljivanja
informacije na koju se ispravak odnosi,

5) ako je druga ovlaštena osoba ranije podnijela ispravak istoga sadržaja
na istu informaciju, koji nije objavljen, a spor pred sudom radi objavljivanja
toga ispravka nije dovršen,

6) ako je objavljen ispravak istoga sadržaja na istu informaciju koji
je podnijela druga ovlaštena osoba,

7) ako bi objavljivanje ispravka prouzročilo odgovornost nakladnika
za štetu,

8) ako je ispravak duži od informacije na koju se odnosi, a podnositelj
ispravka nije pristao da se skrati u roku od 3 dana od dana kada je glavni
urednik predložio skraćivanje,

9) ako postoji koja od pretpostavki za oslobođenje nakladnika od odgovornosti
za naknadu štete iz članka 23. ovoga Zakona.

***Način i rokovi objavljivanja ispravka***

Članak 35.

(1) Ako ne postoji razlog da se odbije objavljivanje, ispravak se mora
objaviti bez izmjena i dopuna u prvome sljedećem broju novina ili drugoga
povremenog izdanja, na istome mjestu, istom veličinom slova naslova i teksta
kojima je objavljena informacija na koju se ispravak odnosi, odnosno u
prvoj sljedećoj emisiji radija ili televizije koja odgovara mjestu, vremenu
i načinu objavljivanja informacije.

(2) Ispravak se može objaviti u izmijenjenom obliku samo ako na to pristane
podnositelj ispravka.

(3) Nije dopušteno istodobno objaviti komentar ispravka.

***Tužba radi objavljivanja ispravka***

Članak 36.

(1) Ako glavni urednik odbije objaviti ispravak ili ga ne objavi na
način i u roku iz članka 35. ovoga Zakona, podnositelj ispravka ima pravo
podnijeti tužbu protiv glavnoga urednika radi objavljivanja ispravka.

(2) Tužba iz stavka 1. ovoga članka podnosi se općinskom sudu na području
kojega je sjedište, odnosno prebivalište nakladnika ili sjedište, odnosno
prebivalište ili boravište tužitelja.

(3) U parnici povodom tužbe iz stavka 1. ovoga članka sudi sudac pojedinac.

(4) Uz tužbu se prilaže prijepis objavljene informacije i ispravak.

(5) Tužba se podnosi u roku od trideset dana od isteka roka za objavljivanje
ispravka.

***Sudski postupak zbog objavljivanja ispravka***

Članak 37.

(1) U sporovima zbog objavljivanja ispravka informacije prvo ročište
za glavnu raspravu mora se održati u roku od petnaest dana od dana kad
je tužba primljena u sudu.

(2) U sporovima zbog objavljivanja ispravka informacije neće se određivati
pripremno ročište, niti će se od tuženika tražiti da podnese odgovor na
tužbu.

(3) Ako tužitelj ne opravda izostanak s prvoga ročišta, smatrat će se
da je tužbu povukao, o čemu tužitelj mora biti upozoren u pozivu na ročište
za glavnu raspravu.

(4) U sporovima zbog objavljivanja ispravka informacije sud će odbiti
tužbeni zahtjev ako utvrdi da postoje razlozi iz članka 34. ovoga Zakona
ili da je glavni urednik ispunio svoju obvezu time što je objavio ispravak
u smislu članka 35. ovoga Zakona.

(5) Ako prihvati tužbeni zahtjev, sud će presudom narediti tuženiku
da ispravak informacije objavi u roku i na način utvrđen člankom 35. ovoga
Zakona.

(6) Sud je dužan javno objaviti presudu odmah po zaključenju glavne
rasprave.

(7) Presudu će sud dostaviti strankama u roku od tri dana od dana donošenja
presude.

(8) Ako se osim postupka po tužbi radi objavljivanja ispravka informacije
vodi kazneni postupak zbog kaznenoga djela učinjenoga informacijom na koju
se ispravak odnosi, sud pred kojim se vodi postupak po tužbi radi objavljivanja
ispravka informacije neće prekidati taj postupak.

***Žalba protiv presude***

Članak 38.

(1) Protiv presude općinskoga suda može se podnijeti žalba županijskom
sudu u roku od tri dana od dana dostavljanja presude.

(2) Žalba se ne dostavlja suprotnoj strani na odgovor.

(3) Predsjednik vijeća općinskoga suda dostavit će žalbu županijskom
sudu u roku od dva dana od dana primitka žalbe u sudu.

(4) Županijski sud dužan je odlučiti o žalbi u roku od tri dana od dana
primitka žalbe.

(5) Pravomoćnu presudu kojom se nalaže objavljivanje ispravka informacije,
općinski sud će odmah dostaviti glavnom uredniku.

***Revizija***

Članak 39.

Protiv pravomoćne presude donesene u drugome stupnju dopuštena je revizija.

***Obveza novoga glavnoga urednika***

Članak 40.

(1) Ako se nakon podnošenja tužbe radi objavljivanja ispravka informacije
promijeni glavni urednik, tužitelj može do zaključenja glavne rasprave
tužbu preinačiti i umjesto prvotnoga tuženika tužiti novoga glavnog urednika.
Za tu preinaku nije potreban pristanak prvotno tuženoga glavnog urednika
niti novoga glavnog urednika, koji mora stupiti u parnicu na njegovo mjesto
i parnicu primiti u onom stanju u kojem je ona kad on u nju stupa.

(2) Ako se nakon zaključenja glavne rasprave promijeni glavni urednik,
obveza objavljivanja ispravka utvrđena u presudi prelazi na novoga glavnog
urednika.

Članak 41.

Odredbe ovoga Zakona koje se odnose na ispravak informacije odgovarajuće
se primjenjuju i na pravo odgovora na uvredljivu informaciju.

VII. KAZNENE ODREDBE

Članak 42.

(1) Novčanom kaznom od 10.000 do 40.000 kuna kaznit će se za prekršaj:

1. ovlaštena osoba u tijelu javne vlasti koja novinaru uskrati informaciju
iz djelokruga toga tijela (članak 5. stavak 2.),

2. glavni urednik ako uredničkom obradom teksta, a poglavito naslovom
bitno promijeni sadržaj ili smisao informacije objavljene u javnome glasilu
(članak 14. stavak 3.),

3. nakladnik koji promiče tiskovinu s naslovnicom pornografskoga sadržaja,
te fizička ili pravna osoba koja javno izloži tiskovinu s naslovnicom pornografskoga
sadržaja (članak 17. stavak 1.),

4. nakladnik koji prije početka izdavanja novina ili drugoga javnog
glasila ne prijavi te novine ili drugo javno glasilo državnome tijelu koje
obavlja upravne poslove iz područja javnoga priopćavanja (članak 18.),

5. novinski nakladnik, odnosno nakladnik druge tiskovine, koji na svakome
primjerku novina ili druge tiskovine ne otisne impresum (članak 20.),

6. nakladnik koji na zahtjev tijela javne vlasti ne objavi bez naknade
priopćenje o izvanrednim okolnostima (članak 30.),

7. nakladnik koji u prvome sljedećem broju novina ili drugoga povremenog
izdanja, odnosno u prvoj sljedećoj emisiji radija ili televizije ne objavi
bez komentara cijelu pravomoćnu presudu kojom je osuđen na naknadu štete
(članak 30.),

8. odgovorna osoba u radijskoj ili televizijskoj postaji koja ne sačuva
tonski ili videozapis u roku propisanom posebnim zakonom (članak 32.),

9. glavni urednik koji na temelju pravomoćne presude ne objavi ispravak
informacije (članak 37. stavak 5. i članak 38. stavak 5.).

(2) Za prekršaj iz stavka 1. ovoga članka kaznit će se novčanom kaznom
od 3.000 do 8.000 kuna odgovorna osoba u pravnoj osobi.

Članak 43.

(1) Novčanom kaznom od 8.000 do 30.000 kuna kaznit će se za prekršaj:

1. nakladnik koji uz informaciju prenesenu iz drugih domaćih i inozemnih
javnih glasila ne naznači izvor (članak 16.),

2. novinski nakladnik koji državnome tijelu koje obavlja upravne poslove
iz područja javnoga priopćavanja ne prijavi promjenu podataka navedenih
u prijavi novina ili drugoga javnog glasila u roku od osam dana od dana
nastanka promjene (članak 18. stavak 7.),

3. pravna osoba djelatnosti javnoga priopćavanja koja početkom kalendarske
godine ne objavi izvješće o osobama koje drže deset i više postotaka dionica
ili udjela u društvu (članak 19.),

4. tiskar, odnosno nakladnik ako tisak nije tiskan na području Republike
Hrvatske, koji Nacionalnoj i sveučilišnoj knjižnici ne dostavi primjerke
tiska (članak 21.).

(2) Za prekršaj iz stavka 1. ovoga članka kaznit će se novčanom kaznom
od 2.000 do 6.000 kuna odgovorna osoba u pravnoj osobi.

VIII. PRIJELAZNE I ZAKLJUČNE ODREDBE

***Supsidijarna primjena ovoga Zakona na određena javna glasila***

Članak 44.

Odredbe ovoga Zakona odnose se i na radio, televiziju i programe stranih
novinskih agencija ako posebnim zakonom za ova javna glasila nije drukčije
propisano.

***Upis inozemnih predstavništava***

Članak 45.

Ministarstvo vanjskih poslova vodi upisnik i obavlja sve poslove u svezi
s upisom, odnosno brisanjem upisa inozemnih dopisništava, stalnih inozemnih
dopisnika i stalnih službenika inozemnih dopisništava, propisanih posebnim
zakonom.

***Rok za donošenje statuta***

Članak 46.

(1) Postojeća javna glasila obvezna su u roku od šest mjeseci od dana
stupanja na snagu ovoga Zakona donijeti statut iz članka 8. ovoga Zakona.

(2) Ako nakladnik i predstavnik novinara postojećih glasila ne potpišu
statut u roku iz stavka 1. ovoga članka, nakladnik i predstavnik novinara
mogu zatražiti da statut donese arbitraža iz članka 8. stavka 5. ovoga
Zakona.

(3) Ministar kulture će u roku od 60 dana od dana stupanja na snagu
ovoga Zakona donijeti pravilnik iz članka 8. stavka 6. ovoga Zakona.

***Primjena ovoga Zakona u parnicama koje su u tijeku***

Članak 47.

Odredbe ovoga Zakona o odgovornosti nakladnika za štetu i o objavljivanju
ispravka informacije primjenjuju se i na slučajeve u kojima do dana stupanja
na snagu ovoga Zakona nije donesena pravomoćna presuda.

***Stupanje na snagu ovoga Zakona***

Članak 48.

Ovaj Zakon stupa na snagu danom objave u "Narodnim novinama".

Klasa: 008-02/93-01/05
Zagreb, 2. listopada 1996.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 83/1996-1473